b'\n_START_ARTICLE_\nRo\xc5\xbeenica\n_START_SECTION_\nStruktura\n_START_PARAGRAPH_\nRo\xc5\xbeenica vsebuje nemielinizirane \xc5\xbeiv\xc4\x8dne kon\xc4\x8di\xc4\x8de, ob\xc4\x8dutljive na dotik, temperaturo in kemi\xc4\x8dne snovi; dotik ro\xc5\xbeenice spro\xc5\xbei nehoten refleksni odziv, ki zapre veko. Ker je prosojnost bistvenega pomena, ro\xc5\xbeenica ne vsebuje krvnih \xc5\xbeil; hranila sprejema z difuzijo iz solzne teko\xc4\x8dine zunaj in prekatne vodice znotraj ter tudi iz nevrotrofinov, ki se spro\xc5\xa1\xc4\x8dajo iz \xc5\xbeiv\xc4\x8dnih vlaken ro\xc5\xbeenice. Pri \xc4\x8dloveku meri ro\xc5\xbeenica v premeru okrog 11,5\xc2\xa0mm, debela je 0,5\xe2\x80\x930,6\xc2\xa0mm v sredi\xc5\xa1\xc4\x8du ter 0,6\xe2\x80\x930,8\xc2\xa0mm na obrobju. Zaradi prosojnosti, neo\xc5\xbeiljenosti, prisotnosti nezrelih imunskih celic ter imunske privilegiranosti je ro\xc5\xbeenica posebno tkivo. Na ro\xc5\xbeeni\xc4\x8dnem robu meji na belo\xc4\x8dnico.'